**КЫРГЫЗ РЕСПУБЛИКАСЫНЫН БИЛИМ БЕРҮҮ ЖАНА ИЛИМ МИНИСТРЛИГИ**

**ОШ МАМЛЕКЕТТИК УНИВЕРСИТЕТИ**

Диссертациялык кеңеш К.08.12.024

Кол жазма укугунда

**УДК: 338.431(575.2)(043.3)**

**АСАНОВ БАКТЫЯР МАРИПОВИЧ**

**АГРОӨНӨР ЖАЙ ӨНДҮРҮШҮНДӨГҮ ИНВЕСТИЦИЯЛЫК ИШМЕРДҮҮЛҮКТҮН ЖАГЫМДУУЛУГУН КОМПЛЕКСТҮҮ ЖОГОРУЛАТУУ (ОШ ОБЛУСУНУН МИСАЛЫНДА)**

Адистиги 08.00.05 – экономика жана эл чарбасын башкаруу

(экономика жана комплекстерди, тармактарды, ишканаларды уюштуруу жана башкаруу)

Экономика илимдеринин кандидаты окумуштуулук даражасын

изденип алуу үчүн жазылган диссертациянын

**АВТОРЕФЕРАТЫ**

**Ош- 2014**

Диссертациялык иш Ош мамлекеттик университетинин “Ишканалар экономикасы жана бизнести башкаруу” кафедрасында аткарылган.

**Илимий жетекчи:**  экономика илимдеринин доктору, профессор

**Купуев Пирмат Купуевич**

**Расмий оппоненттер:** экономика илимдеринин доктору, профессор

**Зулпукаров Аманкул Зулпукарович**

экономика илимдеринин кандидаты, доцент

**Субанов Турсун Тажибаевич**

**Жетектөөчү мекеме:** Ж. Баласагын атындагы Кыргыз Улуттук

Университетинин “Экономика жана финансы”

институтунун “Экономика” кафедрасы,

дареги: 720333, Бишкек шаары, Жибек-жолу

көчөсү 394

Диссертацияны коргоо Ош мамлекеттик университетинин алдындагы экономика илимдеринин кандидаты окумуштуулук даражасын изденип алуу үчүн диссертацияларды коргоо боюнча К.08.12.024 диссертациялык кеңешинин отурумунда 2014-жылдын 30-майында саат 16.00дө болот. Дареги: 723500, Ош шаары, А.Масалиев проспектиси, 80.

Диссертациянын кол жазмасы менен Ош мамлекеттик университетинин илимий китепканасынан таанышууга болот. Дареги 72300, Ош шаары, Ленин көчөсү 331.

Автореферат 2014-жылдын 30-апрелинде таркатылды.

**К.08.12.024 диссертациялык кеңешинин**

**окмуштуу катчысы, экономика**

**илимдеринин кандидаты, доцент Кулуева Ч.Р.**

**ИШТИН ЖАЛПЫ МҮНӨЗДӨМӨСҮ**

**Теманы изилдөөнүн актуалдуулугу**. Инвестиция мамлекеттин экономикасынын өсүү темпин аныктоочу бирден-бир ачкычтуу фактор болуп саналат. Рыноктогу чарба жүргүзүүдө Кыргыз Республикасынын экономикасындагы агрардык секторго багыт алуу өзгөчө мамилени талап кылат. Бул көйгөй айыл чарбасындагы жана өнөр жайды кайра иштетүүдөгү инвестициялык ресурстардын багыттарынын жетишсиздигине байланыштуу татаалдашып келүүдө.

Агроөнөр жай өндүрүшү республиканын экономикасынын тармактарынын арасындагы жетектөөчү тармак болуп эсептелинет жана анын абалынан калктын жашоо денгээли көз каранды. Ошол себептүү агроөнөр жай өндүрүшү калкты азык-түлүк товарлары менен камсыз кылууда гана жогорку кирешелүү болбостон, айыл чарбасында жана кайра иштетүү өнөр жайында эмгектенген калктын кирешеси да жогору болушу керек. Аталган көйгөйдү Кыргызстандагы калктын 65 пайыздан көпчүлүгү айыл жергесинде жашап, айыл-чарба секторунда эмгектенип жатышкандыгы менен аныктоого болот. Аны менен бирге жогоруда аталган маселени аткарууда, агроөнөр жай өндүрүшүндө тиешелеш өнүгүү болушу керек.

Экономиканын агрардык чөйрөсүн туруктуу жана түп тамырынан бери жакшыртууга жетишүү үчүн, агрардык секторлордогу карым-катнаштык системаларды өнүктүрүүгө жана Кыргызстандын экономикалык шартына жараша алардын инвестициялык жагымдуулугун жогорулатууга багытталган кээ бир теориялык абалдарды жана усулдук мамилелерди кайрадан ойлонуштуруу зарыл. Акыркы мезгилдерде агроөнөр жай тармактарындагы кээ бир кырдаалдардын турукташканына карабастан, тармактарда кризистик мүнөздөгү бир катар көйгөйлөр сакталып келүүдө. Агрардык чөйрөдөгү кээ бир көрүнүштөрдү андан ары өзгөртүп түзүү экономикалык өсүүнүн жаңы сапаттуу деңгээлине өтүүнү талап кылат. Бул маселени чечүү үчүн агрардык сектордун жана, аны менен байланышкан экономиканын башка секторлорунун өнүгүү стратегияларын, максаттуу программаларды, долбоорлорду иштеп чыгуу жана жүзөгө ашыруу керек.

Бирок өлкөнүн жана анын региондорундагы агроөнөр жай өндүрүшүндө азыркы мезгилге чейин бир катар кемчилдиктер бар. Атап айтсак, тармактарды структуралык–техникалык жактан модернизациялоо темпинин төмөндүгү, регионалдык инфраструктуранын өнүгүүсүнүн канаатандырарлык эмес деңгээлде өнүгүсүү, айыл чарба багытындагы товарлардын аз өлчөмдө өндүрүлүшү, тармактын каржылык туруксуздугу, тармакты өнүктүрүүгө жеке инвестициялык агымдардын жетишсиздиги, квалификациялуу кадрлардын таңкыстыгы ж.б. Бул байланышта чоң жана жооптуу маселе турат. Ал экономиканын агрардык секторунун өнүгүүсүн сапаттуу жаңы деңгээлге көтөрүү, аны менен бирге, башка өлкөлөр сыяктуу интеграциялоо шарттарындагы өзгөчө актуалдуулукту жана БДСУнун (Бүткүл дүйнөлүк соода уюму) мүчөсү катары жогорку атаандаштык жөндөмдүүлүктү камсыз кылуу.

Рынокту ааламдаштыруу шарттарында Кыргыз Республикасында агро өнөр жай тармагындагы инвестициянын өсүүсүн камсыз кылууну менчик каржылоо булактарынын эсебинен гана эмес, өлкөдөгү жана региондордогу жалпы экономикалык инвестициялык климатты түзүүнү сырткы инвесторлордун эсебинен, ошондой эле азык–түлүк жана агроөндүрүштө, кайра иштетүү өнөр жайы үчүн чийки товарларды өндүрүүдө, капиталдык салымдардын тобокелчилигин минимумдаштыруу учурунда инвестициялык ресурстардын агымына болжолдонуучу жана агрардык тармактардын инвестициялык жагымдуулуктарын жогорулатуу аркылуу да камсыз кылуу керек. Ошол себептүү теориялык жоболорду кеңейтүү жана тактоо, ошондой эле агроөнөр жай комплексиндеги инвестициялык жагымдуулукту жогорулатууга багытталган атайын сунуштарды жана практикалык иштелмелерин иштеп чыгуу зарылчылыгы келип чыгууда.

Агроөнөр жай өндүрүшүнө инвестиция тартуунун практикалык жана теоретикалык маанисин, инвестиция салуу системасынын практикалык жана теоретикалык негиздеринин аз изилденип жаткандыгын диссертациянын темасы, изилдөөнүн максаты жана маселеси аныктады.

**Диссертациянын темасынын илимий жана мамлекеттик программалар менен байланышы.** Диссертация «Кыргыз Республикасынын туруктуу өнүгүүсүнүн улуттук стратегиясынын», «2020-жылга чейин экономиканын агрардык секторунун өнүгүү концепциясынын», «келечекте Ош облусунун өнүгүү программасынын» алкагында, ошондой эле Ош мамлекеттик университетинин илимий-техникалык планынын негизинде аткарылды.

**Диссертациялык иштин максаты** болуп Кыргыз Республикасынын Ош облусунун мисалында агроөнөр жай өндүрүшүнүндөгү инвестициялык жагымдуулуктарды жогорулатуунун жолдорун, кыймылдаткычтарын аныктоо жана аларды натыйжалуу жүзөгө ашыруу үчүн илимий жактан негизделген кепилдемелерди сунуштоо эсептелинет.

Коюлган максаттарга жетүү үчүн төмөнкү **маселелерди** чечүү каралган:

* Инвестиция тартуу процессинин жана аларга жагымдуу чөйрө түзүп берүүнүн мазмунун ачып берүү;
* Агроөнөр жай өндүрүшүнүн инвестициялык жагымдуулуктарын өлчөөнүн ыкмаларын окуп үйрөнүү;
* Факторлордун көп кырдуулук шарттарында агроөнөр жай өндүрүшүнүн инвестициялык жагымдуулуктарын камсыздоонун стратегиялык мамилелерин негиздөө;
* Ош облусунун агроөнөр жай өндүрүшүнүн инвестициялык жагымдуулуктарын талдоо жана анын деңгээлин жогорулатуунун резервдердин аныктоо;
* Инвестиция тартуунун уюштуруу деңгээлин жогорулатуунун жолдорун сунуштоо;
* Региондун агроөнөр жай секторундагы инвестициялык жагымдулуукту калыптандыруунун иш-чараларын сунуштоо;
* Инвестициялык жагымдуулукту жогорулатуучу фактор катарында агроөнөр жай секторлорунун продукцияларын керектөөдө жана өндүрүүдө рыноктук механизмдин тереңдетилген жолдорун иштеп чыгуу.

**Диссертациялык изилдөөнүн жыйынтыгында төмөнкүдөй бир катар илимий жаңылыктар алынды:**

* Мурдагы эмгектерди үйрөнүүнүн негизинде инвестиция тартуу процесстеринин мазмуну жана маңызы ачылды;
* Агроөнөр жай өндүрүшүндөгү инвестициялык жагымдуулуктарды өлчөөнүн ыкмалары такталды;
* Агроөнөр жай өндүрүшүнүн инвестициялык жагымдуулуктарын камсыздоонун стратегиясын негиздөө боюнча иш-чаралар иштелип чыкты;
* Ош облусунун заманбап абалын окуп үйрөнүүнүн негизинде облустун агроөнөр жай өндүрүшүндөгү инвестициялык жагымдуулуктун деңгээлин жогорулатуунун резервдери аныкталды;
* Агроөнөр жай өндүрүшүнө инвестиция тартуунун уюштуруу деңгээлин жогорулатуунун жолдору сунушталды;
* Региондун агроөнөр жай секторунун инвестициялык жагымдуулугун калыптандыруу боюнча бир катар иш-чаралар сунушталды;
* Инвестициялык жагымдуулукту жогорулатуунун фактору катарында класстерлерди түзүү, маркетингди пайдалануу жолу менен рыноктук механизмдерди өркүндөтүүнүн иш-чаралары иштелип чыкты.

**Алынган жыйынтыктардын практикалык маанилүүлүгү.** Диссертациялык изилдөөнүн негизги жыйынтыктары агроөнөр жай комплексинин инвестициялык жагымдуулуктарын жогорулатуу боюнча чечимдерин кабыл алууда жана агрардык тармактардагы инвестициялык иш аракеттерди жакшыртууда, ошондой эле «Ишканалардын инвестициялык ищмердүүлүгү», «Ишканалар экономикасы» сыяктуу курстарды окутууда колдонулушу мүмкүн.

**Алынган жыйынтыктардын экономикалык маанилүүлүгү.** Жүргүзүлгөн изилдөөнүн жыйынтыктары региондун жана анын тармактарына инвестициялык долбоорлорду тартууда, региондордогу инвестициялык климаттарды натыйжалуу калыптандырууда пайдаланууга болот. Ошондой эле региондорго инвестиция тартуу боюнча сунуштарды практикалык түрдө жүзөгө ашырууда жана бүтүндөй эле Кыргыз Республикасынын агроөнөр жай өндүрүшүнүн эффективдүүлүгүн жогорулатууга жардам бериши мүмкүн.

**Коргоого алып чыга турган негизги жоболор:**

* “Инвестициялык жагымдуулук” жөнүндөгү ар түрдүү экономикалык системалардын функционалдык өзгөчөлүктөрүн жана аны жөнгө салуунун методикаларын, баалоолорун эсепке алуу менен “инвестициялык жагымдуулук” түшүнүгүнүн мазмунун жана маңызын аныктоо;
* Мамлекет тарабынан колдоонун жана региондун инвестициялык потенциялын иштеп чыгуунун негизинде агрардык тармактагы инвестициялык ишмердүүлүктү жакшыртуунун негизги резервдерин ачып берүү;
* Ош облусунун агроөнөр жай өндүрүшүндөгү инвестициялык жагымдуулукту жогорулатуу боюнча кластердик мамилелердин негизги багыттарын иштеп чыгуу;
* Маркетингдик изилдөөнүн негизинде ишканалардын инвестициялык жагымдуулуктарын жогорулатуунун методикасын сунуштоо.

**Изденүүчүнүн жеке салымы.** Автор тарабынан агроөнөр жай өндүрүшүнүн инвестициялык жагымдуулуктарын жогорулатуунун практикалык, теориялык аспектилери жалпыланды жана агрардык тармакты каржылоонун көйгөйлөрү үйрөнүлдү. Мындан сырткары, региондун инвестициялык дараметин калыптандыруу жана агроөнөржай комплексиндеги инвестициялык жагымдуулукту жайылтуу боюнча класстердик мамилелер сунушталды.

Изилдөөнүн жыйынтыктарынын апробациясы. Диссертациялык иштин негизги жоболору жана жыйынтыктары жергиликтүү жана эл аралык илимий-практикалык конференцияларда жана семинарларда каралып, баяндама жасалган. Ошондой эле, изилдөөнүн негизги жыйынтыктары жергиликтүү өзүн-өзү башкаруу органдарынын практикалык ишинде колдонулууда.

**Диссертациянын жыйынтыктарынын толук чагылдырылышы**

Диссертациянын негизги жоболору жана жыйынтыктары 2012-жылдан тартып 8 макаладан турган илимий эмгектерде 3,5 басма табакта чагылдырылган.

**Диссертациянын түзүлүшү жана көлөмү.** Диссертация киришүүнү, 3 бап 9 параграфты жана өзүнө 26 таблицаны жана 15 сүрөттү камтыйт.

**ИШТИН НЕГИЗГИ МАЗМУНУ**

**Киришүүдө** теманы изилдөөнүн актуалдуулугу, теоретикалык жана практикалык маанилүүлүгү негизделди, изилдөөнүн объектиси жана предмети аныкталды, изилдөө жүргүзүүнүн теоретикалык жана усилияттык негиздери көрсөтүлдү жана илимий жаңылыгы ачылып берилди.

**Биринчи бап «Айыл чарбасындагы чийки продукцияларды кайра иштетүүгө жана агрардык секторлорго инвестиция тартуунун теоретикалык-методологиялык негиздери»** деп аталып, анда инвестиция тартуу процесси жана аларга жагымдуу чөйрө түзүп берүүнүн мазмуну; агроөнөр жай өндүрүшүндөгү инвестициялык жагымдуулуктарды өлчөөнүн ыкмалары; агроөнөр жай өндүрүшүнүн инвестициялык жагымдуулуктарын камсыздоонун стратегиялык мамилелери каралган.

Агроөнөр жай өндүрүшү өзүнүн өзгөчөлүгү боюнча сезондуу мүнөзгө ээ жана жаратылыштык-климаттык шарттардан көз каранды, ошондой эле керектөөчүлөрдүн суроо-талаптарынын ыңгайлашуусунун татаалдыгы боюнча экономиканын аз тартымдуу секторлорунун катарына кирет. Бирок, ага карабастан агроөнөр жай өндүрүшү өлкөнүн калкы үчүн экономиканын секторлорунун арасынан эң керектүүсү болуп эсептелинет жана анын өнүгүүсүнөн адамзатынын өнүгүүсү көз каранды. Ошондуктан, мамлекет тарабынан айыл чарбасын, кайра иштетүүнү жана башка агроөнөр жай комплекси менен байланышкан чөйрөлөрдү өнүктүрүүгө көңүл бөлүнөт. Бирок ага карабастан, акыркы эки он жылдыкта агроөнөр жай комплексинин секторлору, биринчи кезекте, агрардык сектор кризистик абалда келүүдө.

Белгилүү болгондой, агроөнөр жай комплексинин тармактары бири-биринен көз карандылыгы жана бири-бири менен тыгыз байланышы менен гана мүнөздөлбөстөн, саясий жана социалдык кырдаалдын, эл аралык байланыштардын, жаратылыштык-климаттык жана башка факторлордун тоболкелчилигинин өнүгүүсү менен да мүнөздөлөт. Өз кезегинде мындай тобокелчиликтер агроөнөр жай комплексиндеги, айыл чарбасындагы инвестициялык жагымсыздыктын жана туруксуздуктун бирден бир себеби болуп эсептелинет.

Агроөнөр жай комплекси өз ичине жүздөгөн өндүрүштүк ишмердүүлүктүн чөйрөлөрүн камтыган татаал түзүлүш экендигин белгилей кетүү керек. Бирок ага карабастан, агроөнөр жай комплексинин чыныгы ролу ресурстардын жана кирешелердин айлануусунда пайда болот. Башкача айтканда, агроөнөр жай комплексинин ишмердүүлүгүнүн жыйынтыктары биринчи тараптан, анын продукцияларын колдонууда, ал эми экинчи тараптан, кирешени тартууда жана калыптандырууда аныкталат. Бул өз кезегинде, агроөнөр жай комплекси адамзат коомунун алдында өзүнүн функциясын аткаргандыгын, башкача айтканда, биринчи тараптан, коомдогу адамдарды агроөнөр жай комплексинин продукциялары менен канааттандырганын, ал эми башка тараптан, агроөнөр жай комплекси өзүнүн өнүгүүсү үчүн тынымсыз кирешени камсыз кылып тураарын көрсөтөт. Агроөнөр жай комплексинин кызматташуусунун табияты жана философиясы мына ушунда жатат.

Агроөнөр жай өндүрүшүн өнүктүрүү үчүн биринчи кезекте инвестиция тартуу керек. Инвестициянын табияты, анын пайда болуу булактарынан көз карандысыз инвестициялык процесстерди башкаруу зарылчылыгынан келип чыгат. Инвестициянын негизги багыты жаңы бакубаттуу жана капиталдык активдерди түзүүгө алып барышы керек.

Инвестицияны ошондой эле деңгээлдери боюнча айырмалоого болот. Мисалы, макроэкономикалык мамиле конкреттүү чарбалык субъектини инвестициялоо максатын гана кароо менен мүнөздөлбөстөн, жалпы экономиканын көз карашы менен мүнөздөлөт. Ошондой эле мындай деңгээл өлкөнүн жалпы коомдук өндүрүшүн камтыйт.

Мындан сырткары, инвестициянын аракет этүү багыты жана анын конкреттүү ыраттуулугу боюнча бөлүп кароого болот. Бул учурда, инвестиция деп кандайдыр бир натыйжага жетишүү, өндүрүштүк жыргалчылыктарды көбөйтүү же пайда алуу максатында салынган бардык капиталдарды айтууга болот. Эгерде инвестициялык структура (фонд, банк ж.б.) инвестициялык долбоорду башынан аягына чейин аткарган болсо, анда инвестициялык ишмердүүлүк эң кеңири тараган жана ыңгайлуу процедура болуп эсептелинет. Мындай долбоордо инвестициялык структура бир эле учурда эки ролду аткарат. Биринчи тараптан, насыя каражаттарын берген жак менен буюрма берген жактын ортосундагы ортомчунун, ал эми экинчи тараптан, конкреттүү долбоорду аткаруучунун ролун аткарат. Башкача айтканда, бардык насыя каражаттары максаттуу багыты боюнча гана иштебестен, салынган ар бир сом эң жогорку кайтарымдуулукту камсыз кылуусу керек. Инвестицияга салынган ар бир сом чыныгы конструкцияга, технологияга айланганда гана ал пайда алып келет. Аны жүзөгө ашыруу үчүн конкреттүү жооптуу адамдар дайындалышы керек.

Инвестициянын мазмунунун түзүмү боюнча инвестициялык ишмердүүлүктүн ар түрдүү мүнөздөмөлөрүн бөлүп кароого болот. Мисалга, баалуу кагаздар жана айлануу каражаттары да инветициялык ишмердүүлүктүн түрүнө кошулат, бирок алар менен иштөөдө бир топ айрымачылыктар бар. Ушул эле сыяктуу, инветициялык ишмердүүлүктүн мүнөзүнө жана процессине тигил же бул ишмердүүлүктүн чөйрөлөрүнүн таасир этүү өзгөчөлүктөрүн аныктоого болот. Айталы, табигый-климаттык, экологиялык факторлор, ошондой эле өсүмдүк өстүрүүдө жана мал багууда пайда болгон биологиялык процесстер айыл чарба өндүрүшүнүн абалына таасирин тийгизет, ал эми ал өз кезегинде инвестицияга таасирин тийгизет.

Бардык инвестициялык ишмердүүлүктө, биринчи кезекте, эсепке алынуучу милдеттүү учурлар катарында төмөнкүлөрдү белгилеп кетүү керек: аткарылуучу жумуштун мазмуну, жайы, инвестициянын мөөнөтү, аны башкаруу ж.б., ошондуктан инвестициялык климатты баалоо да жогоруда аталган түшүнүктөрдүн айланасында жүзөгө ашырылыш керек. Бул жерде ар бир кубулушка өз алдыча маани берилиши керек. Мисалы, инветициянын жайын территориалдык (регионалдык) белги менен мүнөздөөгө болот.

Инвестициялык процесс өзүнө инвестициялык жагымдуулук түшүнүгүн камтыйт. Инвестициялык жагымдуулук көпчүлүк учурда жалаң гана куру сөз бойдон калууда. Ошондуктан, биздин көз караш боюнча, сандык жана сапаттык мүнөздөгү бир катар тактоолорду киргизүү зарыл (сүр.1.1.).

Булак: схема автор тарабынан түзүлдү

**Инвестициялык жагымдуулук**

Сапаттык мүнөздөмө

Сандык мүнөздөмө

Инвестиция жөнүндөгү мыйзам жоболору

Инвестицияга болгон потенциалдуу суроо-талаптын көлөмү

Ишкананын, тармактын, региондун, өлкөнүн аброю

Экономикалык натыйжалуулуктун шарттарын жана эсептерин иштеп чыгуу

Инвестициялык ишмердүүлүккө болгон жөндөмдүүлүк жана даярдык

Тартип жана система

**Сүрөт 1.1. Инвестициялык жагымдуулуктун мүнөздүү белгилери**

Сүрөттөн көрүнүп тургандай, инвесторлор үчүн инвестициялык каражаттарды коюуга багыт алып жаткан өлкөнүн мыйзам жоболору өзгөчө мааниге ээ. Мындан сырткары, инвестор конкретүү ишкананын, тармактын жана региондун инвестициялык жагымдуулугунун абалын, ошондой эле буюртма берген жактын даярдыгын окуп үйрөнөт.

Биздин көз караш боюнча, инвестициялык жагымдуулуктун сандык тарабы да бир топ мааниге ээ, анткени инвесторлорду конкреттүү экономикалык эсептер, потенциалдуу суроо-талаптын көлөмү сыяктуу көрсөткүчтөр да кызыктырат.

Инвестициялык процесстин негизги көйгөйлөрүнүн катарына инвестициялык ишмердүүлүктүн натыйжалуулугун баалоону кошууга болот. Анын негизинде инвестициялоонун чыгымдары минимумга, ал эми жыйынтыгы максимумга умтулушу керек. Бул жерде негизги маселе – инвестициялык ишмердүүлүктүн жыйынтыгы жана чыгымдары деген эмне экендигин түшүнүү керек. Анткени инветициялоо процессинде буюртма берген тарап -инвестициялык каражаттарды сатып алуучу катарында, ал эми инвестор-объектини түзүүчү же сатуучу тарап катарында кызмат өтөйт.

Инвестициялоонун натыйжалуулугун баалоонун башка ыкмасы- бул ишкердик үчүн атайын эсептердин жана конкурстун негизинде бир топ натыйжалуу долбоорлорду тандоо. Диссертациялык иште инвестициялоо процессине долбоорлорду тандоо ыкмалары төмөнкүдөй сын-пикирлер:

* Инвестициялык ишмердүүлүктөн таза пайданын өзгөрүү көрсөткүчтөрү;
* Салынган инвестициянын рентабелдүүлүгүнүн индекси;
* Ишмердүүлүккө салынган инвестициянын кайтарымдуулугунун минималдуу чоңдугун көрсөтүүчү ретабелдүүлүктүн нормасы;
* Салынган инвестициянын өзүн-өзү актоо мөөнөтү;
* “пайда-чыгым” коэффициенти боюнча келтирилген.

Инвестициялык ишмердүүлүктүн дагы бир чөйрөсү – бул бирдиктүү максатка жетүүнүн көз карашы менен инвестициялык каражаттардын таасир этүүсүнүн ар түрдүү багыттуулугу, ал жалпыланган түрдө адамдын өнүгүүсүн жана анын жыргалчылыгынын өсүүсүн камсыз кылууга алып барат.

Агроөнөр жай өндүрүшүндөгү инвестициялык жагымдуулукту жогорулатууда фирмалардын, компаниялардын, экономиканын секторлорунун, комплекстердин, тармактардын ишмердүүлүктөрүн орто мөөнөттүү пландаштыруу жана илимий божомолдоо боюнча иш-чараларды камтыган стратегияны иштеп чыгуу өзгөчө мааниге ээ. Стратегияны жана божомолдоону иштеп чыгууда божомолдонуп жаткан кубулушка таасир этүүчү факторлорду эске алуу керек. Ал өз кезегинде божомолдоонун жеткиликтүүлүгүн жана ыңгайлуулугун жогорулатууга жардам берет.

Агроөнөр жай өндүрүшүндөгү инвестициялык жагымдуулука бардык факторлордун өзүнчө жана бүтүндөй таасир этүүсүн сандык баалоо өзгөчө мааниге ээ. Инвестициялык жагымдуулукка өндүрүштүк системанын башкаруучулук сапатынын тийгизген таасирин карап көрөлү (сүр. 1.2.).

**Сүрөт 1.2. Инвестициялык ишмердүүлүккө өндүрүштүк системадагы башкаруу сапатынын таасир этүүсү**

Сүрөттө вертикал боюнча балл менен өлчөнгөн инвестициялык жагымдуулук, ал эми горинзонтал боюнча ошондой эле балл менен өлчөнгөн өндүрүштүк системаны башкаруунун сапаттуулугу көрсөтүлгөн. Графикте көрүнүп тургандай, башкаруунун сапаттуу мүнөздөмөлүрүнүн өсүүсү менен инвестициялык жагымдуулуктун деңгээли да жогорулайт.

Реалдуу жашоодо инвестициялык жагымдуулукка бир эле фактор өзүнчө таасир этпестен, бир эле учурда көптөгөн факторлор таасир этет. Ошондуктан, инвестициялык ишмердүүлүк менен байланышкан бардык окуялар кандайдыр аралыкта жана мезгилде пайда болот, ошондой эле аларды территориалдык жана мезгилдик фактор катарында кароого болот. Төмөндө чарбалык объектилердин инвестициялык жагымдуулугунун инфраструктуралык объектинин жана мезгилдин камсыз болуусунан көз карандылыгы келтирилген (сүр.1.3.).

**1,0**

**0,8**

**0,6**

**0,4**

**0,2**

**1,0**

**0,8**

**0,6**

**0,4**

**0,2**

**1 2 3 4 5**

**1 2 3 4 5**

Объектилердин инфраструк

-туралык камсыздалышы

50,0%

Объектилердин инфраструктуралык камсыздалышы 95%

Мезгил (жыл)

Инфраструктуралык камсыз болуунун деңгээли

Инвестициялык жагымдуулуктун деңгээли

А)

0

Б)

В)

Г)

**Сүрөт 1.3. Инфраструктуралык камсыз болуудан жана мезгилден көз каранды болгон инвестициялык жагымдуулуктун өзгөрүүсүнүн графиги**

Сүрөттө берилген графиктер беш жылдын ичинде объектилердин 50% камсыз болушу менен инвестициялык жагымдуулук бир кадамга өсөөрүн, ал эми камсыздуулук 95 пайызга жеткенде инвестициялык жагымдуулук эки эсеге өсөөрүн тастыктап турат (а),б),в)г),).

Инвестициялык жагымдуулуктун көйгөйлөрүн кароодо, биздин өз караш боюнча, башкаруунун бардык деңгээлинин өзгөчөлүктөрүнө да көңүл бөлүү керек. Бул инвестициялоонун аралыгын жана салымдын объективдүү өлчөмүн аныктоого гана мүмкүнчүлүк жаратып бербестен, вертикал жана горизонтал боюнча ар түрдүү деңгээлдеги инвестициялоо процессинин макулдашуусун негиздөөгө да мүмкүнчүлүк жаратып берет. Демек, региондун инвестициялык жагымдуулугуна ресурстук-чийки заттык (табигый ресурстардын негизги түрлөрүнүн баланстык запастарынын орточо камсыз болушу), өндүрүштүк (калктын чарбалык ишмердүүлүгүнүн жыйынтыгынын бүтүндүгү), керектөөчүлүк (калктын сатып алуу жөндөмдүүлүгүнүн бүтүндүгү), инфраструктуралык (региондун экономикалык-географиялык абалы жана анын инфраструктуралык камсыз болуусу), инстутиционалдык (рыноктук экономиканын жетектөөчү инститтуттарынын өнүгүү деңгээли), инвестициялык деңгээл таасирин тийгизет.

**Экинчи бап «Ош облусунун агроөнөр жай өндүрүшүндөгү инвестициялык жагымдуулукту аныктоо жана баалоо»** деп аталып, ал Кыргыз Республикасынын инвестициялык климатынын заманбап абалын талдоого жана региондордун инвестициялык жагымдуулугун баалоого; Ош облусунун агроөнөр жай өндүрүшүндөгү инвестициялык жагымдуулуктун деңгээлин аныктоого; агроөнөр жай өндүрүшүндөгү ишканалардын инвестициялык жагымдуулугун баалоого арналган.

Агроөнөр жай өндүрүшүнө инвестиция тартуунун шарттарынын бири болуп укуктук мамлекет куруу үчүн демократиялык кайра түзүү жана социалдык туруктуулук эсептелет. Республикада саясий кырдаалды турукташтырууну сактоодо эч кандай көйгөй жок деп айтууга болбойт. Жок дегенде, акыркы беш жылдыктын аралыгында болуп өткөн «элдик төңкөрүштөрдү» (2005-жыл март, 2010-жыл апрель) атоого болот. Алар бир эле мезгилде коомдун туруксуздугуна алып келди жана өз кезегинде агроөнөр жай өндүрүшүндөгү инвестициялык жагымдуулукка терс таасирин тийгизди.

Ошол эле учурда, эки элдик төңкөрүштүн жыйынтыгы боюнча бийликтин алмашуусу инвестициялык процесске бир катар адилеттүүлүктүн түзүлүшүнө мүмкүнчүлүк жаратты. Ал, көбүнчө, инвестиция процессин либерализациялоодо жана чет элдик инвесторлорго мүмкүнчүлүктөрдү кеңейтип берүүдө байкалды. Аны төмөнкү таблицанын маалыматтары тастыктайт (табл.2.1.)

2.1-таблицанын маалыматтарында көрүнүп тургандай, акыркы беш жылдыкта Кыргызстандын УДПда (Улуттук дүң продуктусунда) төмөндөө, ал эми негизги капиталга салынган инвестициянын көлөмүнүн өсүү тенденциясын байкоого болот.

Аныкталган кызыкчылык экономикалык ишмердүүлүктүн түрлөрү боюнча инвестициянын структурасында жаралат. Акыркы беш жылдыкта айыл чарбасындагы инвестиция 86,62 миллион доллардан (2008-жыл) кескин түрдө 15,6 миллион долларга (2012-жыл) азайган. Башкача айтканда, 2012-жылы 2008-жылга салыштырмалуу инвестиция 5,5 эсеге кыскарган. Бул деген, изилденип жаткан аралыкта же экономиканын кайра жаралуу жылдарында айыл чарба сектору, экономиканын башка секторлоруна караганда, аста темпте жүргөндүгүн түшүндүрөт. Бул, өз кезегинде, айыл чарба продукцияларынын эл аралык рынокто атаандаштык деңгээлинин төмөн экендигин күбөлөндүрөт.

**Таблица 2.1. Кыргыз Республикасындагы инвестициянын жана УДПнын көлөмү**

|  |  |  |  |  |  |  |
| --- | --- | --- | --- | --- | --- | --- |
| № | Көрсөткүчтөр | 2008-ж | 2009-ж | 2010-ж | 2011-ж | 2012-ж |
| 1. | УДП (млн.сом) | 86620,06 | 66094,03 | 66608,60 | 84920,11 | 59073,33 |
| 2. | Өсүү тепми, былтыркы жылга салыштырмалуу % менен | 100 | -23,6 | 100,77 | 127,4 | -30,4 |
| 3. | УДП калктын жан башына, сом | 46475,2 | 56768,1 | 51406,6 | 57487,9 | 70757,7 |
| 4. | Өсүү тепми, былтыркы жылга салыштырмалуу % менен | 100 | 122,14 | -9,44 | 111,89 | 123,08 |
| 5. | Негизги капиталга инвестиция, млн.сом | 40655,7 | 52211,1 | 47915,0 | 52026,2 | 67243,6 |
| 6. | Өсүү тепми, былтыркы жылга салыштырмалуу % менен | 100 | 128,42 | -8,22 | 108,58 | 129,24 |

Булак: «Кыргызстан цифраларда» маалыматы боюнча автор тарабынан эсептелди

Башка тараптан, агроөнөр жай өндүрүшүндөгү инвестициялык процесс аймактык мүнөзгө ээ экендигин байкоого болот. Бул байланышта аныкталган кызыкчылыкты аймактар жана каржылоо булактары боюнча инвестицияны бөлүштүрүү жаратат (сүр.2.1.).

Республикалык бюджет облустар боюнча


Жергиликтүү бюджеттен облустар боюнча

Каражаттар облустар боюнча

Чет элдик насыялар облустар боюнча Түз чет элдик инвестициялар облустар боюнча

Чет элдик гранттар жана жардамдар

Калктын каражаттары облустар боюнча



Булак: «Кыргызстан цифраларда» статитикалык маалыматынын негизинде автор тарабынан түзүлдү

**Сүрөт 2.1. Аймактар жана каржылоо булактары боюнча негизги капиталдарга салынган инвестициялар**

2.1.-сүрөттө көрүнүп тургандай, каржылоо булактары боюнча негизги капиталдын үлүшүндөгү чет элдик гранттар жана гуманитардык жардамдар чөйрөсүндө өсүү тенденциясы, экинчи орунда калк каражаттарынын жана башка каражаттардын, үчүнчү орунда чет элдик кредиттердин өсүүсү байкалган.

Азыркы учурда Кыргызстандын экономикасынын ар түрдүү тармактарынын өнүгүүсүндөгү диспропорциянын көбөйүүсү уланууда. Тармактардын диспропорциясы Кыргызстандын региондорунун өнүгүүсүнө да терс таасирин тийгизет. Айыл чарбасындагы, кайра иштетүү өнөр жайындагы жана экономиканын башка тармактарындагы инвестициялык активдүүлүктүн өсүүсүн камсыз кылуу үчүн инвестицияны стимулдаштыруу чөйрөсүндөгү Кыргызстандын мыйзамына өзгөртүүлөрдү киргизүү зарыл.

Иште инвестициялык жагымдуулук боюнча административдик-территориалдык аймактардын рейтинги келтирилген. Рейтингдин негизинде Ош облусу тогуз региондун арасынан алтынчы орунду ээлеген. Бул Ош облусунун инвестициялык потенциалынын деңгээли башка облустарга салыштырмалуу төмөн экендигин айкындайт. Ош облусунан кийин Нарын облусу турат. Ош облусунун инвестициялык потенциалынын салыштырмалуу төмөн экендигин, баарынан мурда, аталган көрсөткүчтүн агроөнөр жай өндүрүшүндө төмөн экедиги менен түшүндүрүүгө болот.

Биздин талдоо көрсөткөндөй, мындай абалдын пайда болуусун төмөнкү кырдаалдар менен түшүндүрүүгө болот:

* Мамлекеттик инвестициялык саясатты жүргүзүүдө системалуулуктун жоктугу;
* Өлкөдөгү мыйзамдык базанын туруксуздугу жана келишимдик мамилелерди жана мыйзамды сактоону камсыз кылып туруучу механизмдердин жоктугу;
* Инвестиция тартуу боюнча шарттардын алсыздыгы (бажылык жана валюталык тартип);
* Инвестиция тартууну камсыз кылуучу инфраструктуранын (каржылык, банктык, маалыматтык-аналитикалык, транспорттук ж.б.) алсыз өнүккөндүгү;
* Инвестиция тартуу менен байланышкан мамлекеттик башкаруу системасынын туруксуздугу.

Региондун инвестициялык жагымдуулугун талдоодо агроөнөр жай өндүрүшүндөгү резервдерди аныктоо өзгөчө мааниге ээ. Аны аныктоо үчүн аймактардын өзгөчөлүктөрүн чагылдыруучу көрсөткүчтөрдүн системасы колдонулат.

Инвестициялык жагымдуулукту чагылдыруучу көрсөткүчтөрдүн арасынан региондун УДПсынын структурасындагы экономиканын тигил же бул секторунун салыштырмалуу салмагын атоого болот. Ошондуктан, аталган көрсөткүч боюнча 2013-жылдын 1-январына карата Ош облусунун айыл чарбасы 91,3%ды түзгөн. Башкача айтканда, Ош облусунда айыл чарбасы үстөмдүк кылуучу абалды ээлеген.

Инвестициялык жагымдуулукту баалоонун кийинки көрсөткүчтөрүнүн бири болуп экономиканын төмөндөө учурундагы тармактардын туруктуулугу эсептелинет. Мындай туруктуулуктун деңгээли ички дүң продуктунун динамикасы менен тармактардагы продукцияларды (кызмат көрсөтүүлөрдү) өндүрүүнүн көлөмүнүн динамикасынын ортосундагы катыш аркылуу аныктоого болот. Ошондуктан рейтинг боюнча айыл чарбасынын көрсөткүчтөрү ортоңку абалды ээлеп турат.

Агроөнөр жай өндүрүшүндөгү инвестициялык жагымдуулукту талдоону ишканалардын, өзгөчө, кайра иштетүү ишканаларынын деңгээлинде да жүргүзүү керек. Бул жерде, мурдагы учурлар сыяктуу эле, талдоо аныкталган сын-пикирлер жана рейтинг чыгаруу боюнча жүзөгө ашырылат (табл.2.2.).

**Таблица 2.2. Ишканалардын инвестициялык жагымдуулугунун негизинде аларды бөлүштүрүү**

|  |  |
| --- | --- |
| 1. | Финансылык туруктуулуктун бардык коэффициенттери чектөө нормасы канааттандырылат, ишкана абсалюттук туруктуулук деңгээлине жана инвестициялык жагымдуулукка ээ. Салымдын тобокелчилиги минималдуу |
| 2. | Ишкана инвестициялык жагымдуулуктун орточо деңгээлине жана төлөө жөндөмдүүлүгүнө кепилдик берүүчү, нормалдуу туруктуулукка ээ. Салымдын тобокелчилиги минималдуу |
| 3. | Ишкана туруксуздук кырдаалында, туруктуулуктун үч көрсөткүчүн канааттандыра албайт, бирок алардын мааниси оң мааниге ээ жана ишкана бул көрсөткүчтөрдү жакшыртуу мүмкүнчүлүгүнө ээ. Тобокелчиликтин деңгээли жогору жана инвестициялык жагымдуулук практикалык түрдө жокко эсе. |
| 4. | Ишкана банкроттуулуктун чегинде турат, туруктуулуктун коэффициенттери терс мааниге ээ. Тобокелчиликтин деңгээли жогору жана инвестициялык жагымдуулук жок. |

Булак: автор тарабынан түзүлдү

Жогоруда сунушталган методика боюнча инвестициялык жагымдуулукту баалоо ишкананын каржы ишмердүүлүгүн ар тараптуу жана толук талдоого, кемчиликтерди аныктоого жана жоюуга, божомолду жүзөгө ашырууга, рынок шартында айыл чарба товарларын өндүрүүчүлөрүнүн жашап туруусуна жана каражаттарды натыйжалуу пайдалануу үчүн бир топ ыңгайлуу иш-чараларды кабыл алууга жардам берет.

Инвестициялык жагымдуулукту баалоо үчүн жогоруда аталган сын-пикирлерден башка активдердин мобилдүүлүгүнүн коэффициенти, активдердин рентабелдүүлүгү (бөлүштүрүлбөгөн пайда), рентабелдүүлүк (салык салууга чейинки киреше), менчик жана карыз капиталдардын катышынын коэффициенти, активдердин рентабелдүүлүгү (продукциянын сатуудан алынган киреше) сыяктуу көрсөткүчтөрдү колдонууга болот. Аны Ош облусунун Өзгөн жана Араван райондорунун кайра иштетүү ишканаларынын мисалында карайбыз (табл.2.3.).

Активдердин мобилдүүлүгүнүн коэффициенти активдүү, өтүмдүү каражаттарды кайра түзүүнүн потенциалдуу мүмкүнчүлүгү менен мүнөздөлөт.

Активдердин рентабелдүүлүгү ишкананын пайдалуулугу, башкача айтканда, ал өзүнүн акча каражаттарын туура бөлүштүрүүсү менен мүнөздөлөт. Бул көрсөткүч кайтарымдуулук менен чагылдырылат.

Эки ишканадан бир топ рентабилдүү, ошондой эле, төлөөгө жөндөмдүү болуп Араван районунун “Ак-ниет” ишканасы эсептелет.

**Таблица 2.3. Агроөнөр жай комплексиндеги кайра иштетүү ишканаларындагы банкроттуулуктун тобокелчилигин баалоо**

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| Көрсөткүчтөр | | Өсүмдүк майын чыгаруучу Өзгөн заводу, а/к Жылалды | | | | | Пахтаны кайра иштетүү боюнча Араван цехи, а/к “Ак-ниет” | | | | |
| 2008 | 2009 | 2010 | 2011 | 2012 | 2008 | 2009 | 2010 | 2011 | 2012 |
| 1. | К1-активдердин мобилдүүлүгүнүн коэффициенти | 0,26 | 0,18 | 0,14 | 0,13 | 0,10 | 0,00 | 0,06 | 0,04 | 0,04 | 0,02 |
| 2. | К2-активдердин рентабелдүүлүгү (бөлүштүрүлө элек пайда) | 0,13 | 0,13 | 0,13 | 0,1 | 0,12 | 0,68 | 0,55 | - | 0,42 | 1,07 |
| 3. | К3-активдердин рентабелдүүлүгү (салык салууга чейинки киреше) | 0,81 | 0,55 | 0,47 | 0,57 | 0,25 | 0,14 | 0,18 | - | 0,23 | 0,09 |
| 4. | К4- менчик жана карыз капиталдардын катышынын коэффициенти | 0,47 | 0,43 | 0,32 | 0,73 | 0,84 | 1,14 | 0,85 | 0,9 | 0,73 | 1,31 |
| 5. | К5- активдердин рентабелдүүлүгү (продукциянын сатуудан алынган киреше) | 0,47 | 0,43 | 0,32 | 0,73 | 0,84 | 1,14 | 0,85 | 0,9 | 0,73 | 1,31 |
| 6. | Z индекс | 2,31 | 4,43 | 0,11 | 0,16 | 4,20 | 2,18 | 2,90 | 0,07 | 1,29 | 1,37 |

Булак: Ош облустук статистикалык башкармалыгынын маалыматтары боюнча автор тарабынан эсептелди

Ушул сыяктуу эле, ишканалардын абалын активдин ишкердиги, рентабилдүүлүгү сыяктуу көрсөткүчтөр менен талдоого болот. Иште бул көрсөткүчтөр боюнча талдоо жүргүзүлгөн, анын негизинде эки ишкананын ичинен инвестиция тартууда рентабилдүүлүгү боюнча “Ак-ниет” ишканасын, ал эми активдин ишкердиги боюнча “Ош-дерат” ишканасын атоого болот.

Кайра иштетүү ишканаларынын инвестициялык жагымдуулуктарын баалоодо кайра иштетүү процессин гана эске албастан, айыл чарба багытындагы чийки заттарды сактоо жана товарларды жылдыруу менен байланышкан процесстерди да эске алуу зарыл.

Кайра иштетүү ишканаларынын инвестициялык жагымдуулуктарын тактоо максатындагы дагы бир өзгөчөлүк болуп даяр продукцияларды ташуу ыңгайлуулугу, ошондой эле аларды өндүрүштүк же жеке колдонууга даярдоо эсептелинет. Негизинен, акыркы учурларда Ош облусунун ишканалары үчүн жашылча-жемиштерди кайра иштетүү өндүрүшүнөн кийин колдонууга берүү, өзгөчө, чет өлкөлөргө жөнөтүү актуалдуу болуп эсептелинүүдө.

Тилеке каршы, республика, өзгөчө Ош облусу, жашылча-жемиштерди сатуу боюнча эл аралык соода-сатыктын бир четин гана үйрөнүшүүдө, андыктан бул жерде эл аралык соода-сатыктын стандарттарын, сертификаттарын өздөштүрүү керек. Аларды заманбап шаймандардын жардамында жана эл аралык жобо боюнча сыноо шартында жүргүзүүгө болот. Мындай иштерди Кыргызстан БДСУнун мүчөсү катары жүзөгө ашырышы керек. Мындай шарттарды түзүүгө лабораторияны, шаймандарды, эл аралык талап боюнча таңгактоону камсыз кылуу керек. Ал үчүн инвестиция керектелет.

Инвестиция тартуу чөйрөсүндөгү өзгөчө маселелердин бири буудайды кайра иштетүү. Акыркы жылдары региондо буудай өстүрүү көбөйдү, демек буудай азыктарын кайра иштетүүчү ишканалар керек. Бирок, Ош облусунда азыркы учурда иштеп жаткан буудай азыктарын кайра иштетүүчү комбинаттар чарчаган технологияны колдонуудан улам моралдык жана физикалык тараптан эскирди. Мындан сырткары, бул ишканаларга айлануу каражаттары жетишпейт, анын кесепетинен көпчүлүк учурда өндүрүштүк кубаттуулукту колдонуунун алсыздыгы байкалууда.

**Үчүнчү бап «Региондун агроөнөр жай өндүрүшүндөгү инвестициялык жагымдуулукту жогорулатуунун жолдору»** аталып, анда инвестиция тартууну уюштуруунун деңгээлин жогорулатуунун жолдору; региондун агроөнөр жай секторундагы инвестициялык жагымдуулукту калыптандыруунун шарттары; инвестициялык жагымдуулукту жогорулатуунун фактору катарында долбоордук, кластердик жана маркетиндик мамилелерди колдонуу аркылуу агроөнөр жай чөйрөлөрүндөгү продукцияларды колдонуунун жана өндүрүүнүн рыноктук механизмдерин тереңдештирүү каралган.

Инвестициялык жагымдуулукту жогорулатуу ишинде инвесторлорду табуу, инвестициялык долбоорлорду түзүү жана инвестициялык каражаттарды колдонуу жөнүндө келишимдерди түзүү сыяктуу уюштуруу учурлары негизги ролду ойной тургандыгын изилдөө тастыктады. Уюштуруу иштери бир канча этаптардан турат жана анын ар биринде өзүнчө конкреттүү маселелер коюлат. Ошондуктан, маселелерди аткарууну уюштуруу иши инвестициялык процесстин жалпы максатына жетүүнүн алкагында максаттуу жана жоопкерчиликтүү мамилелерди талап кылат.

Негизги этапка инвестициялык долбоорлорду иштеп чыгууну, инвесторлорду табууну, анын ичинде, кызыктар болгон тараптардын каражаттарынын эсебинен инвестициялык фондду түзүүнү, мыйзамдык базанын негизинде инвестициялоо жөнүндө келишим түзүүнү, инвестициялык долбоорлорду ишке ашырууну, колдонулган каражаттарга көзөмөл жасоону жана башкаларды кошууга болот. Бул жерде инвестициянын ишкананын кандай формасына салынып жаткандыгын белгилеп кетүү керек. Мисалы, биздин изилдөө көрсөткөндөй, инвесторлор көбүнчө кичи дыйкан жана фермердик чарбалар менен кызматташууга барыша беришпейт. Алар үчүн ири чарбалык бирикмелер жана корпорациялар менен кызматташуу бир топ ыңгайлуу. Мындан сырткары, инвесторолор үчүн инвестициялык потенциал өзгөчө мааниге ээ. Анткени, анын негизинде инвестициянын экономикалык натыйжалуулугу эсептелет, финансылык план тургузулат, божомол жасалат, кайтарымдуулук мөөнөтү жана башка көрсөткүчтөр аныкталат.

Инвестициянын дагы бир жагымдуулугу – бул аларды дисконттоо, башкача айтканда, учурдагы шарттарды келечекке жылдыруу, же тескерисинче, келечектеги ишти азыркыга жылдыруу. Бул учурдагы инвестициялык ишмердүүлүктүн жыйынтыгын келечектеги жыйынтык менен негиздүү салыштырууга жардам берет. Мисалы, бүгүнкү күндө пенсиялык фонд инвестициялык фондко кредиттик каражаттарды берүү үчүн, пенсиялык фонддун пайыздык өлчөмдөрү инфляция жана башка кырдаалдар менен байланышкан чыгымдарды гана жаппастан, ошондой эле аныкталган пайданы да камсыз кылуусу керек. Мунун баарын аныктоо татаал, бирок маселе тобокелчиликтин чоңдугун эсептөөдө ыңгайлуу ыкмаларды аныктоо болуп эсептелинет.

Ош облусунун ишканаларынын чарбаларындагы инвестициялык жагымдуулуктун деңгээлинин төмөндүгүн эске алуу менен, келечекте алар үчүн агроөнөр жай өндүрүш чөйрөсүндөгү бир топ жагымдуу участкаларды издөөнү активдештирүү керек. Андыктан, Ош облусунун агроөнөр жай өндүрүшү инвестициялык процесстин алгачкы баскычтарында турат деп айтууга болот. Башкача айтканда, бүгүнкү күндө бюджеттик инвестициялоо, насыялоо жана башка ушул сыяктуу инвестициялык процесстердин кээ бир элементтери гана колдонулууда.

Инвестициялык процессти уюштуруу планында аныкталган кызыкчылыкты инвестициялык каражаттарды колдонуу учурунда инвесторлордун өздөрүнүн катышуусу жаратат. Көптөгөн жолдор бар, бирок алардын бардыгы бир гана максатты көздөшөт – инвестицияны эффективдүү колдонууга кантип жетишүү керек жана анын негизинде, кантип максималдуу пайда алуу керек? Кеңири тараган тартиптердин арасына инвестордун фирмадагы акциянын бир бөлүгү катарында чыгуусун же инвестицияланган суммадагы инвестициянын колдонуучусу катары кошууга болот. Мында соодалашуу фирманын наркын баалоо жөнүндө жүрөт. Мисалы, инвестор фирманын 50% акциясын, башкача айтканда 100 миллион сом алат дейли, анда фирма 200 миллион сом турат дегенди билдирет. Ошол эле, эгерде фирма жогоруда аталган сумманын 33 пайызына келишим түзө турган болсо, анда фирманын наркы 300 миллион сомду түзөт. Мындай учурда инвестициялык компания автоматтык түрдө фирманын кайсы бир бөлүгүнүн ээси болуп калат жана фирманы башкаруу укугуна ээ болот.

Агроөнөр жай өндүрүшүндөгү инвестициялык жагымдуулукту жакшыртууда маанилүү ролду региондордун алкагындагы инвестициялык процессти калыптандыруу ойнойт. Аны калыптандыруу үчүн, биринчи кезекте, инвестициялык потенциалга гана мониторинг жүргүзбөстөн, рыноктогу агроөнөр жай өндүрүшүнүн абалына да маркетингдин изилдөө жүргүзүү керек. Тилеке каршы, биздин изилдөө көрсөткөндөй, Ош облусунда агроөнөр жай өндүрүшүндөгү ар бир ишкана жана бүтүндөй эле, регион боюнча инвестициялык потенциалды баалоо да, ошондой эле рынокко маркетингдик изилдөө да жүргүзүлбөйт. Анткени, рынок гана агроөнөр жай өндүрүшүнүн тигил же бул участкасына инвестиция тартуунун зарылчылыгын аныктайт. Ошондуктан азыркы учурда региондогу инвестициялык жагымдуулукту жакшыртуу үчүн инвестициялык потенциалдуулукту баалоо жана маркетингдик изилдөө сыяктуу иш-чараларды тез-тез жүргүзүп туруу керек.

Инвестициялык жагымдуулуктун кийинки чөйрөсү – бул менеджменттин абалы. Рыноктук менеджмент – бул эмгектин жана административдик тартиптерди катуу сактоо, анткени анын негизинде ар бири өз ордун билет, баш ийүү баскычтарын жакшы кармайт ж.б. Заманбап менеджмент – рыноктун ар бир катышуучусунун кызыкчылыктарын эске алуу менен натыйжалуулукка жетүү багытында бардык жамаатты мобилизациялоо жана максатка жетүү үчүн башкаруу.

Андыктан, бул жерден Ош облусунун агроөнөр жай өндүрүшүндө мурдагыдай эле башкаруунун эскирген ыкмалары колдонулуп келе жаткандыгын байкоого болот. Ошондуктан, жаңы инвестициялык практика киргизиле турган болсо, анда инновациялык мамилелерди колдонуу максатка ылайыктуу болмок.

Инвестициялык жагымдуулукту жогорулатууда инвестициялык ресурстарды колдонуу шарты өзгөчө мааниге ээ. Себеби, инвестициянын натыйжалуулугу – тартылган ресурстардын канчалык деңгээлде максаты боюнча иштетилишинен, убактысынан, ал эми негизгиси, салынган инвестициянын кайтарымынын камсыз болушунан көз каранды. Андыктан, ресурстарды колдонуу процессинде кызматкерлерге стимул жаратып берүү аныкталган ролду ойнойт. Изилдөө ишинде инвестициялоо процессинде эмгек акыны стимулдаштыруу шарттары, тагыраак айтканда, Ош облусунун эт комбинатынын мисалында кызматкерлердин эмгек акыларындагы стимул каралган. Ал жерде, эмгекти стимулдаштыру боюнча тигил же бул кызматкердин категориясына жараша жалпы жыйынтыктын негигинде коэффициент аркылуу төлөп берүү каралган.

Инвестициялык жагымдуулук – бул комплекстүү түшүнүк жана анын абалы көбүнчө рыноктук механизмдерди колдонуунун деңгээлинен көз каранды. Айрыкча, агроөнөр жай өндүрүшүндө долбоордук жана класстердик мамилелер аркылуу рыноктук механизмдерди тереңдештирүү инвестициялык жагымдуулукту жогорулатууга шарт жаратып берет. Долбоордук жана класстердик мамилелердин артыкчылыктарынын бири болуп келекчектеги рыноктун конъюнктурасын жана анын өзгөрүү тенденциясын эсепке алуу эсептелинет. Анткени, жогоруда айтылгандай, инвестициялык ишмермердүүлүктүн жыйынтыгы жалпысынан рынокто аныкталат.

Биздин көз караш боюнча, региондордогу инвестициялык жагымдуулукту жогорулатуу үчүн биринчи кезекте төмөнкү маселелерди чечүү керек:

* Ар бир продукциянын атаандаштык артыкчылыгына негизделип жалпы инвестициялык суроо-талапты аныктоо;
* Долбоорду иштеп чыгууга, аны жүзөгө ашырууга, финансылык ишмердүүлүккө жана башкага бир топ жоопкерчиликтүү болгон маанилүү буюрмачыларды жазуу;
* Инвестициялык ишмердүүлүктүн эсептерин гана даана көрсөтпөстөн, долбоорду аткаргандан кийин инвестицияланган объектинин рыноктук жүрүм-турумун да даана көрсөтүү;
* Рыноктогу маанилүү деп эсептелген продукциялардын сатылуу көлөмүн аныктоо ж.б.

Долбоордук мамиледен кийин агроөнөр жай чөйрөсүндөгү инвестициялык жагымдуулукту жогорулатууда, башкача айтканда өндүрүштү уюштурууда жана продукцияны сатууда класстердик мамиле чоң мааниге ээ. Иште инвестициялоо көйгөйлөрүн чечүүнүн заманбап мамилелеринин варианты катарында эт продукцияларын өндүрүүнүн жана жүзөгө ашыруунун класстердик схемасы келтирилген.

Инвестициялык жагымдуулукту жогорулатуунун дагы бир резерви – бул маркетингдик изилдөө, анткени инвестиция тартуу процесси тармактын маркетингдик ишмердүүлүгүнөн көз каранды. Маркетингдик ишмердүүлүк дайыма товар өндүрүүчүнү коштоп жүрүүсү керек, анткени өндүрүүчүнүн максаты максималдуу көлөмдө продукция сатуу. Өз кезегинде, сатуунун көлөмү рынокту окуп үйрөнүүдөн, активдүү жарнамалык ишмердүүлүк жүргүзүүдөн, баа коюу саясатынан жана башкадан көз каранды, ошондой эле алардын жалпы бүтүндүгү маркетинг предметин түзөт.

Инвестиция тартуу менен байланышкан маркетингдик ишмердүүлүктү класстердин катышуучулары үчүн өзүнчө, ал эми кластердик схема үчүн бүтүндөй кароо керек. Маркетингдин изилдөө сатуунун көлөмүн жөнгө салат. Мындан сырткары, маркетингке кеткен чыгымдын, сатуунун көлөмүнүн жана алынуучу пайданын өлчөмүнүн негизинде канча инвестиция тартуу зарыл экендигин негиздүү аныктоого болот. Алардын байланышын төмөнкү графикте чагылдырууга болот (сүрөт 3.1.).

Берилген графикте экономикалык көрсөткүчтөрдүн жана кубулуштардын төрт кырдаалы (маркетингдик ишмердүүлүк; продукцияны сатуунун көлөмү; Маркетинг менен байланышпаган чыгымдарды алгандан кийикки дүң киреше; таза пайда) графикалык түрдө чагылдырылган.

0

Маркетигдин чыгымдары, млн.сом

M

Продукцияны сатуунун көлөмү млн. с

чыгымдар



Таза пайда

Маркетинг менен байланышпаган чыгымдарды алгандан кийикки дүң киреше

Маркетингдик чыгымдар

Маркетингдин натыйжасында сатуунун көлөмүүнүн өсүүсү

**Сүрөт 3.1. Продукцияны сатуунун көлөмү, маркетингке кеткен чыгымдар жана пайданын ортосундагы байланыш**

Эгерде пайда фирманын ишмердүүлүгүнүн жыйынтыктоочу индикатору катары алынган болсо, анда ал кирешеден ашыкча болгон маркетингдик чыгымдардын эсебинен Мс точкасына чейин терс мааниге ээ болот. Ушул эле сыяктуу көрүнүш Мо точкасынан кийин пайда болот. Демек, маркетингдик ишмердүүлүктөн көз каранды болгон инвестициялык жагымдуулук аныкталган убакытта гана түзүлөт, андан кийин бул жагымдуулук акырындык менен төмөндөйт.

**КОРУТУНДУЛАР ЖАНА СУНУШТАР**

Жүргүзүлгөн илимий изилдөөнүн натыйжасында төмөнкүдөй корутундуларды жана сунуштарды берүүгө болот:

1.Изилдөө көрсөткөндөй, агроөнөр жай өндүрүшүнө инвестиция тартууда агроөнөр жай секторун өнүктүрүү гана негизги ролду ойнобостон, Кыргыз Республикасынын бүтүндөй экономикасы да маанилүү ролду ойнойт. Заманбап рыноктук механизмдердин таасир этүү щартында Кыргызстанда агроөнөр жай өндүрүшүндөгү инвестициялык жагымдуулукту жогорулатуу көйгөйлөрү теорияда жана пратикада дагы аз үйрөнүлгөн боюнча калууда. Аны менен бирге, учурдагы агроөнөр жай өндүрүшүнүн абалы менен агроөнөр жай өндүрүшүн өнүктүрүүгө каражаттарды бөлүү жана инвестиция тартуу зарылдыгынын ортосундагы карама-каршылык күч алууда. Бул карама-каршылык көбүнчө агроөнөр жай комплексиндеги инвестициялык жагымдуулуктан көз каранды.

2.Агроөнөр жай өндүрүшүндөгү инвестициялоо процесси жана инвестициялык жагымдуулукту өлчөө ыкмалары динамика менен мүнөздөлөт жана алардын мазмуну агроөнөр жай өндүрүшүнүнүн жана жалпы экономиканын өнүгүү деңгээлинин көз карандылыгы менен өлчөнөт. Ошондуктан, инвестициялык жагымдуулуктун параметрлери да өзгөрүүгө ээ. Мына ушундай өзгөрүүлөргө жараша инвестиция бөлүү жана аны практикада колдонуу суроолору чечилет.

Айыл чарбасындагы жана кайра иштетүү секторлорундагы инвестициялык жагымдуулуктун абалынын көп кырдуулугуна карабастан, алардын абалын жалпы бир мааниге келтирүүгө болот жана ал инвестициялоонун натыйжалуулугунун деңгээлин көрсөтөт. Башкача айтканда, методологиялык планда инвестициялоо процесси инвесторго жана инвестицияга буюртма берген жакка экономикалык пайда алып келген учурда гана жүзөгө ашырылат.

3. Изилдөө көрсөткөндөй, айыл чарбасындагы жана кайра иштетүү секторлорундагы инвестициялык жагымдуулукка көптөгөн факторлор таасир этет. Инвестициялык жагымдуулукту калыптандырууну тартипке салууда жана системалаштырууда эң бир жемиштүүсү болуп агроөнөр жай комплексиндеги ишмердүүлүктүн орто жана узак мөөнөттүү пландаштырууну, стратегияны жана алардын инвестициялык мүмкүнчүлүгүн иштеп чыгуу эсептелет. Бул максатта инвестициялык процесстердеги өзгөрүүлөрдүн тенденциясын байкоо үчүн илимий-негизделген божомолдорду жана математикалык эсептерди колдонуу керек. Биздин көз боюнча, анын баары инвестициялык жагымдуулукту аныктоонун деңгээлин жогорулатат.

4. Ош облусунун агроөнөр жай өндүрүшүндөгү инвестициялык жагымдуулукту талдоодо бир катар көйгөйлөр аныкталды жана инвестициялык жагымдуулукту түзүү максатында аларды чечүү керек. Ал көйгөйлөрдүн бири агроөнөр жай өндүрүш чөйрөсүндөгү инвестициялык жагымдуулуктун деңгээлинин төмөндүгү. Бул өз кезегинде, айыл чарба маданиятындагы түшүмдүүлүктүн жана эт азыктарынын жемиштүүлүгүнүн төмөндүгү, ишканалардагы эски технологиялардын колдонулушу, айыл чарба менен кайра иштетүү тармактарындагы байланыштын жоктугу менен мүнөздөлөт.

Кийинки көйгөй - бул рыноктун заманбап талаптарына дал келүүчү өндүрүштү уюштуруу үчүн жетишээрлик деңгээлдеги каржы каражаттардын жетишпестиги. Бул шартта инвестициялык жагымдуулукту жогорулатуунун негизги резердери болуп агроөнөр жай өндүрүшүндөгү продукцияларга болгон суроо-талапты окуп үйрөнүү жана алардын атаандаштык жөндөмдүүлүгүн камсыз кылуу эсептелинет. Бул учурда инвестиция инвестициялык процесстеги бардык катышуучулар үчүн пайдалуу, кайтарымдуу жана натыйжалуу болушу керек. Иште жогоруда аталган багыттар боюнча Ош облусунун мисалында конкреттүү резервдер келтирилген.

5. Агроөнөр жай өндүрүшүнө инвестиция тартуунуy уюштуруу деңгээлин жогорулатуу өзүнө логикалык өнүгүүгө ээ болгон үч багытты камтыйт:

* Инвестицияга болгон суроо-талапты калыптандыруу;
* Инвестициялоо процессин уюштурууну калыптандыруу;
* Инвестициялык ресурстарды натыйжалуу колдонууну уюштуруу.

Өз кезегинде, жогоруда аталган ар бир багыт өзүнө өзгөчө иш-чараларды камтыйт. Мисалы, инвестицияга болгон суроо-талапты калыптандыруу инвестициялоонун убактысын жана анын ордун аныктоону, инвестициялык потенциалды деталдуу иштеп чыгууну талап кылат. Ошондой эле, инвестициялык процессти уюштуруу инвестициялоонун аныкталган этаптарын, инвестициялоонун тартиптерин жана арыз түшкөндөн баштап келишим түзүлгөнгө чейинки аралыкты камтыйт. Бирок, булардын баарын бир түрдүү схема же стандарт боюнча ишке ашырууга болбойт, анткени ар бир инвестициялык долбоорду жүзөгө ашыруу өзүнчө мамилени талап кылат.

6. Агроөнөр жай өндүрүшүндөгү инвестициялык жагымдуулукту өзүнчө аймактар боюнча калыптандыруу татаал маселе болуп эсептелинет. Анткени, бул процесске аймактын ичиндеги жана сыртындагы ар кандай факторлор таасир этет. Инвестициялык жагымдуулукка таасир этүүчү жалпы республикалык факторлордун катарына саясий туруктуулукту, өлкөдөгү атаандаштык жөндөмдүүлүктү, инвестиция чөйрөсүндөгү республикада топтолгон тажрыйбаны, экономиканын деңгээлин, инфраструктуранын өнүгүү деңгээлин жана башкаларды кошууга болот.

Аймактардагы инвестициялык жагымдуулукту калыптандыруудагы көптөгөн көйгөйлөр ошол аймактагы мүнөздөмөлөрүндө (табигый-климаттык шарты, аймактын өнүгүү деңгээли , ж.б.) пайда болушу мүмкүн. Андыктан, инвесторлор жана буюрмачылар үчүн да инвестициялоонун экономикалык натыйжалуулу негизги ролду ойнойт.

Инвестициялык жагымдуулукту калыптандырууда, инвестицияны колдонуу учурунда кызматкерлердин эмгегин стимулдаштыруу өзгөчө мааниге ээ. Иште автор тарабынан инвестициянын жана өндүрүштүн натыйжалуулугун жогорулатуу үчүн эмгекти стимулдаштыруунун варианттары сунушталган.

7 . Маркетингдик, класстердик жана долбоордук мамилелер аркылуу продукцияларды керектөөнү күчөтүү жана өндүрүштүн рыноктук механизмдерин тереңдетүү менен да инвестициялык жагымдуулукту жогорулатууга болот. Аталган үч багыт дагы маркетингдик изилдөөнүн негизинде керектөөчүлөргө продукцияларды жеткирип берүүнү, айыл чарбасы жана кайра иштетүү чөйрөлөрүнүн өз ара байланышын эске алуу менен инвестициялык долбоорлорду түзүүнүн реалдуулугун жана объективдүүлүгүн камсыз кылууга багытталган.

Демек, биздин көз караш боюнча, инвестициялык долбоорлордун ишеничтүүлүгүн жогорулатуу жана инвестициялык процесстердеги тобокелчиликтерди азайтуу үчүн илимий негизделген божомолдоолорду, маркетингдик изилдөөлөрдү тынымсыз жүргүзүп туруу керек.

**Тема боюнча жарык көргөн илимий эмгектердин тизмеси**

1. Асанов Б.М.Условия создания инвестиционной привлекательности в агропромышленном производстве [Текст]/ Б.М. Асанов //Наука и новые технологии. – Бишкек, 2011, –№10, –С.78-80.

2. Асанов Б.М. Организация инвестиционной деятельности – ключ к ее успеху [Текст]/ Б.М. Асанов //Наука и новые технологии. – Бишкек, 2011, –№10, –С.81-83.

3. Асанов Б.М. Методы измерения инвестиционной привлекательности в агропромышленном производстве [Текст]/ Б.М. Асанов //Наука и новые технологии. – Бишкек, 2012, –№9, –С.89-98.

4.Асанов Б.М. Эффективность инвестиционной деятельности в условиях создания привлекательной для нее среды [Текст]/ Б.М. Асанов //Наука и новые технологии. – Бишкек, 2012, –№9, –С.90-91.

5.Асанов Б.М. Стратегия обеспечения инвестиционной привлекательности агропромышленного производства [Текст]/ Б.М. Асанов //Наука и новые технологии. – Бишкек, 2013, –№4, –С.169-170.

6. Асанов Б.М. Структуризация инвестиционной деятельности [Текст]/ Б.М. Асанов //Наука и новые технологии. – Бишкек, 2013, –№4, –С. 212-213.

7.Асанов Б.М. Факторы, влияющие на уровень организации инвестиционной привлекательности [Текст]/ Б.М. Асанов //Известие вузов. – Бишкек, 2013, –№4, –С.173-175.

8. Асанов Б.М. Формирование инвестиционной привлекательности в агропромышленном производстве региона [Текст]/ Б.М. Асанов //Аль-Пари. – Алматы, 2013, –№6, –С.174-176.

**Асанов Бактыяр Мариповичтин 08.00.05 - экономика жана эл чарбасын башкаруу адистиги боюнча экономика илимдеринин кандидаты окумуштуулук даражасын изденип алуу үчүн жазылган “Агроөнөр жай өндүрүшүндөгү инвестициялык ишмердүүлүктүн жагымдуулугун комплекстүү жогорулатуу (Ош облусунун мисалында)” деген темадагы диссертациялык ишинин**

**РЕЗЮМЕСИ**

**Ачкыч сөздөр*:***инвестиция, инвестициялык процесс, инвестициялык ишмердүүлүк, инвестициялык жагымдуулук, агроөнөр жай комплекси.

**Диссертациялык иштин максаты** болуп Кыргыз Республикасынын Ош облусунун мисалында агроөнөр жай өндүрүшүндөгү инвестициялык жагымдуулуктарды жогорулатуунун жолдорун, кыймылдаткычтарын аныктоо жана аларды натыйжалуу жүзөгө ашыруу үчүн илимий негизделген кепилдемелерди сунуштоо эсептелинет.

**Изилдөөнүн объектиси** болуп агрардык сектор жана айыл чарбасындагы чийки заттарды кайра өндүрүү эсептелинет.

**Изилдөөнүн предмети** болуп агроөнөр жай өндүрүшүндөгү инвестициялык жагымдуулукту жогорулатуунун комплекстүү көйгөйлөрү эсептелинет.

**Изилдөөнүн теоретикалык жана методологиялык**  негизин агроөнөр жай өндүрүшүндөгү инвестициялык жагымдуулукту жогорулатуу боюнча ата-мекендик окумуштуу-экономисттердин жана практиктердин ар тараптуу изилденген илимий эмгектери түздү. Иште Кыргыз Республикасынын улуттук статистика комитетинин материалдары, нормативдик жана мыйзамдык актылар, илимий-практикалык конференциялардын жана семинарлардын материалдары колдонулду.

**Диссертациялык изилдөөнүн илимий жаңылыгы** болуп төмөнкүлөр эсептелинет: мурдагы эмгектерди үйрөнүүнүн негизинде инвестиция тартуу процесстеринин мазмуну жана маңызы ачылды; агроөнөр жай өндүрүшүндөгү инвестициялык жагымдуулуктарды өлчөөнүн ыкмалары такталды; агроөнөр жай өндүрүшүнүн инвестициялык жагымдуулуктарын камсыздоонун стратегиясын негиздөө боюнча иш-чаралар иштелип чыкты; Ош облусунун заманбап абалын окуп үйрөнүүнүн негизинде облустун агроөнөр жай өндүрүшүндөгү инвестициялык жагымдуулуктун деңгээлин жогорулатуунун резервдердин аныкталды; агроөнөр жай өндүрүшүндө инвестиция тартуунун уюштуруу деңгээлин жогорулатуунун жолдору сунушталды; региондун агроөнөр жай секторунун инвестициялык жагымдуулугун калыптандыруу боюнча бир катар иш-чаралар сунушталды; инвестициялык жагымдуулукту жогорулатуунун фактору катарында класстерлерди түзүү, маркетингди пайдалануу жолу менен рыноктук механизмдерди өркүндөтүүнүн иш-чаралары иштелип чыкты.

**Пайдалануу даражасы жана колдонуу чөйрөсү.** Диссертациялык изилдөөнүн негизги жыйынтыктары агроөнөр жай комплексинин инвестициялык жагымдуулуктарын жогорулатуу боюнча чечимдерин кабыл алууда жана агрардык тармактардагы инвестициялык иш аракеттерди жакшыртууда, ошондой эле «Ишканалардын инвестициялык ищмердүүлүгү», «Ишканалар экономикасы» сыяктуу курстарды окутууда колдонулушу мүмкүн. Региондорго инвестиция тартуу боюнча сунуштарды практикалык түрдө жүзөгө ашырууда жана бүтүндөй эле Кыргыз Республикасынын агроөнөр жай өндүрүшүнүн эффективдүүлүгүн жогорулатууга жардам бериши мүмкүн.

**РЕЗЮМЕ**

**диссертации Асанова Бактыяра Мариповича на тему «Комплексное повышение привлекательности инвестиционной деятельности агропромышленного производства» (на примере Ошской области), представленной на соискание степени кандидата экономических наук по специальности 08.00.05 – экономика и управление народным хозяйством**

**Ключевые слова:** инвестиция, инвестиционный процесс, инвестиционная деятельность, инвестиционная привлекательность, агропромышленный комплекс.

**Целью диссертационной работы** является определение путей и рычагов повышения инвестиционной привлекательности агропромышленного производства страны на примере Ошской области и предложение научно обоснованных рекомендаций для эффективной их реализации.

**Предметом исследования** является комплекс проблем по повышению инвестиционной привлекательности в агропромышленном производстве.

**Объектом исследования** являются аграрный сектор и промышленная переработка сельскохозяйственного сырья.

**Теоретической и методологической основой** послужило всестороннее исследование фундаментальных трудов отечественных ученых-экономистов и практиков по вопросам повышения привлекательности инвестиционной деятельности агропромышленного комплекса. В работе использованы законодательные и нормативные акты, статистические материалы Кыргызской Республики, научно-методическая литература; материалы научно-практических конференций и семинаров. В процессе исследования применялись такие общенаучные методы познания, как анализ и синтез, системность и комплексность; использовались исторический и логический подходы к обоснованию новых положений диссертационной работы, а также конкретные методические приемы и способы экономико-статистического анализа.

**Научная новизна результатов** проведенной работы заключается в следующем: на основе изучения трудов предшественников раскрыта сущность и содержание процесса привлечения инвестиций; уточнены методы измерения инвестиционной привлекательности агропромышленного производства; выработаны меры по обоснованию стратегии привлечения инвестиции в агропромышленное производство; выявлены резервы инвестиционной привлекательности агропромышленного производства Ошской области на основе изучения ее современного состояния; предложены пути повышения организационного уровня привлечения инвестиций в агропромышленное производство; рекомендованы некоторые меры формирования инвестиционной привлекательности для агропромышленного сектора региона; выработаны меры по совершенствованию рыночного механизма путем использования маркетинга, создания кластеров как фактора повышения инвестиционной привлекательности.

**Практическая значимость диссертационной работы** определяется ее использованием при принятии решений в целях повышения инвестиционной привлекательности агропромышленного комплекса и улучшения инвестиционной деятельности в аграрной отрасли, а также при изучении курсов «Инвестиционная деятельность предприятия», «Экономика предприятия». Результаты проведенного исследования, в частности, инвестиционные проекты региона и отрасли, могут быть использованы для формирования эффективного инвестиционного климата в регионе. Реализация на практике предложений по привлечению инвестиции в регионе позволит повысить в целом эффективность агропромышленного производства Кыргызской Республики.

**SUMMARY**

of Asanov Baktiyar Maripovich dissertation on "Complex to increase the attractiveness of the investment activity of agricultural production" (for example, the Osh region) submitted for the degree of candidate of economic sciences, specialty 08.00.05 - Economy and management of a national economy

**Keywords:** investment, investment process, investment, investment attractiveness, agribusiness.

**The aim** of the thesis is to identify ways and leverage to increase investment attractiveness of agricultural production of the country as an example of Osh region and offer evidence-based recommendations for their effective implementation.

**The subject** of this study is a set of problems to increase the investment attractiveness in agricultural production.

**The research object** is the agricultural sector and industrial processing of agricultural raw materials.

**Theoretical and methodological basis** of a comprehensive study was the fundamental works of Russian scientists, economists and practitioners on enhancing the attractiveness of the investment activities of agriculture. We used the laws and regulations , statistical materials of the Kyrgyz Republic , scientific and methodological literature ; materials of scientific conferences and seminars. The study used scientific methods of cognition such as analysis and synthesis, a systematic and comprehensive ; used historical and logical approaches to the justification of the new provisions of the thesis , as well as specific instructional techniques and methods of economic and statistical analysis .

**Scientific novelty** of the results of this work is as follows : Based on the study of the works of predecessors to discover the essence and content of the process of attracting investment ; refined methods of measurement of investment attractiveness of agricultural production ; develop measures to substantiate the strategy to attract investment in agro-industry ; identified reserves of investment attractiveness of agricultural production Osh region by studying its present state ; suggested ways to improve the organizational level to attract investment in agro-industry ; recommended certain measures investment attractiveness for the agricultural sector in the region; developed measures of improving the market mechanism through the use of marketing, creation of clusters as a factor of attractiveness.

**The practical significance** of the thesis is determined using when deciding to increase the investment attractiveness of agriculture and improving investment in the agricultural sector, as well as courses in the study of "Investment activity of the enterprise", "Business Economics". Results of the study, in particular, investment projects in the region and the industry, can be used for efficient investment climate in the region. Practical implementation of proposals to attract investment in the region will increase the overall efficiency of agricultural production of the Kyrgyz Republic.

Басууга берилди 26.04.2014

Формат: 60х84 1/16 Кълъм\: 1,75 б.т.

Буйрутма: № 20 Нускасы: 100 даана.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

# Ош МУ, "Билим" редакциялык-басма бъл\м\